钦定古今图书集成/明伦汇编/官常典/第561卷 > 严震
## 钦定古今图书集成/明伦汇编/官常典/第561卷 > 严震

按《唐书》本传，“震字遐闻，梓州盐亭人。本农家子，以财
役里闾。至德、乾元中，数出赀助边，得为州长史。西川
节度使严武知其才，署押衙，迁恒王府司马，委以军
府众务。武卒罢归，会东川节度使李叔明表为渝州
刺史，震以叔明姻家，移疾去。山南西道节度府又表
为凤州刺史。母丧解，起为兴、凤两州团练使，好兴利”
除害。建中中，剑南黜陟使韦槙状震治行为山南第
一，乃赐上下考，封勋国公。治凤十四年，号称清严，远
迩咨美。迁山南西道节度使。朱泚反，遣腹心穆廷光
等遗帛书诱之，震即斩以闻。是时，李怀光与贼连和，
奉天危蹙，帝欲徙跸山南。震闻，驰表奉迎，遣大将张
用诚以兵五千捍卫。用诚至盩厔有反计，帝忧之。会
震牙将马勋嗣至，帝告以故，勋曰：“臣请归，取节度符
召之。”即不受，斩其首以复命。帝悦，使计日往。勋还，得
请壮士五人与偕出骆谷。用诚以为未知其谋，以数
百骑送勋馆之，左右严侍。勋未发，阴令焚草馆外，士
寒，争附火。勋从容符示之曰：“大夫召君。”用诚惧，将走，
壮士自后擒之。用诚子斫勋伤首，左右捍刀得免，遂
仆用诚，而格杀其子。勋即军中士皆擐甲矣，勋昌言
曰：“若父母妻子在梁州，今弃之而反，何所利耶？大夫
取用诚尔，若等无与！”众乃服，不敢动。即缚用诚送于
震，杖杀之，而拔其副以统师。始，勋赴行在，逾半日期，
帝颇忧，比至，大喜。翌日，发奉天。既入骆谷，怀光以骑
追袭，赖山南兵以免。寻加检校户部尚书、冯翊郡王，
实封二百户。天子至梁州，宰相以为地贫无所仰给，
请进幸成都。震曰：“山南密迩畿辅，李晟锐于收复，方
藉六师为声援。今引而西，则诸将顾望，责功无期。”帝
未决。会晟表至，亦请驻跸梁、洋，议遂定。然梁、汉间刀
耕火耨，民采稆为食，虽领十五郡，而赋入才比东方
数大县。自安、史后，山贼剽掠，户口流散，震随宜劝课，
鸠敛有法，民不烦扰，而行在供亿具焉。车驾将还，加
检校尚书左仆射，诏改梁州为兴元府，即用震为尹，
加实封二百户。久之，进同中书门下平章事。贞元十
五年卒，年七十六，赠太保，谥曰忠穆。